SKRIFTLIG FORESPØRGSEL E-0068/03

af Monica Frassoni (Verts/ALE) til Kommissionen

(23. januar 2003)

Om: Delvis gennemførelse af firmaet Is Arenas Srl's projekt uden miljørisikovurdering

I forbindelse med gennemførelsen af et projekt vedrørende opførelse af et turistcenter i de skovklædte klitter ved Is Arenas i Narbolia Kommune (Oristano) har den autonome region Sardinien ved beslutning nr. 2309/VIII af 4. oktober 2002 fra lederen af SIVEA-Afdelingen under Miljøbeskyttelseskontoret som afslutning på den forebyggende kontrol egenmægtigt fritaget ejendomsfirmaet Is Arenas Srl for den procedure til vurdering af indvirkningen på miljøet, som fastsattes i direktiv 85/337/EØF(1) og 97/11/EF(2) og i Italien gennemførtes ved præsidentielt dekret af 12. april 1996 og dets senere ændringer og tilføjelser samt Sardiniens regionallov nr. 1/1999 og dens senere ændringer og tilføjelser.

Den hermed tilladte operation omfatter ca. 57 000 m3 af de 222 900 m3 i det samlede projekt, som er omhandlet i programaftalen af 9. juni 1997 mellem regionen Sardien og Is Arenas Srl og i sin helhed ligger i området af fællesskabsbetydning Is Arenas (kode ITB 002228), og med hensyn til hvilket der allerede er indledt overtrædelsesprocedure nr. 4381/2001 for krænkelse af direktiv 92/43/EØF(3) og sendt en begrundet udtalelse af 9. februar 2001. Med denne fremgangsmåde fritages en del af det samlede byggeprojekt, idet man undlader at betragte det i dets helhed.

Agter Kommissionen at indlede en ny overtrædelsesprocedure, denne gang for en åbenlys krænkelse af miljørisikovurderingsdirektivet (85/337/EØF og 97/11/EF)?

Mener Kommissionen, at det næsten to år efter fremsendelsen af den begrundede udtalelse i overtrædelsesprocedure nr. 4381/2001 er hensigtsmæssigt at indbringe sagen for Domstolen i betragtning af den autonome region Sardiniens ønske om ikke at ville tage stilling til Is Arenas-byggeprojektets samlede indvirkning på miljøet i et område af fællesskabsbetydning?

Anser Kommissionen det ikke for hensigtsmæssigt endeligt at tilbagetrække de EU-midler på ca. 5 mio. EUR, der på grundlag af Oristanos lokalplan er bevilget SIL (lokalt mellemled), som har ledt pengene videre til Is Arenas Srl og tilknyttede selskaber?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

(3) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(7. marts 2003)

I henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, ændret ved Rådets direktiv 97/11/EF af 3. marts 1997, har medlemsstaterne pligt til at sikre, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse hertil. De projekter, der er omfattet af direktivet, er opført i bilagene hertil. Alle projekter, der er opført i bilag I, skal gøres til genstand for en VVM-procedure. For projekter, der er opført i bilag II, skal medlemsstaterne ved hjælp af en undersøgelse i hvert enkelt tilfælde eller grænseværdier eller kriterier fastsat af medlemsstaten afgøre, om projektet skal gøres til genstand for en VVM-procedure eller ej.

Det nævnte projekt vedrørende opførelse af et turistcenter i det skovklædte klitareal Is Arenas i kommunen Narbolia henhører under bilag II til Rådets direktiv 85/337/EØF med senere ændringer. Derfor burde de ansvarlige myndigheder have afgjort enten ved hjælp af en undersøgelse i hvert enkelt tilfælde eller ved anvendelse af kriterier eller grænseværdier fastsat i den italienske lovgivning, hvorvidt projektet skulle gøres til genstand for en VVM-procedure.

Beslutningen af 4. oktober 2002 (2309/VIII) truffet af SIVEA-afdelingen (Miljøbeskyttelseskontoret) i den autonome region Sardinien, som anført af det ærede medlem, konkluderede på grundlag af en særlig undersøgelse, at projektet vedrørende opførelse af et turistcenter i det skovklædte klitareal Is Arenas ikke nødvendigvis skulle gøres til genstand for en VVM-procedure. Det skal ligeledes bemærkes, at den ovennævnte beslutning omfattede det samlede projekt på 222 900 kubikmeter, som indgik i programaftalen af 9. juni 1997 mellem regionen Sardinen og selskabet Is Arenas srl.

For så vidt angår overtrædelsesprocedure nr. 1998/2346 vedrørende den foreslåede lokalitet af fællesskabsbetydning ITB 032228 Is Arenas, omfatter den begrundede udtalelse ikke Is Arenas-byggeprojektet, men er centreret om golfbaneprojektet.

Derfor kan der i lyset af det ovennævnte og på grundlag af de oplysninger, det ærede medlem er fremkommet med, ikke på indeværende tidspunkt konstateres nogen overtrædelse af direktiv 85/337/EØF med senere ændringer.

For så vidt angår tildeling af fællesskabsstøtte, har Kommissionen som følge af indledningen af overtrædelsesproceduren opfordret den instans, der er ansvarlig for gennemførelsen af Oristanos lokalplan, som modtager støtte fra Den Europæiske Fond for Regionaludvikling, til at suspendere støtten til det pågældende projekt, indtil resultatet af proceduren foreligger. Turismeprojektet i forbindelse med Is Arenas er i sidste ende blevet udelukket fra Oristanos lokalplan.